SET พรุ่งนี้แกว่งตัวสร้างฐานในกรอบ แนวรับ 1,500 จุด
บล.โนมูระ พัฒนสิน มองแนวโน้มดัชนีพรุ่งนี้แกว่งตัวในกรอบ เพื่อสร้างฐาน พร้อมให้แนวรับ 1,500 จุด ส่วนแนวต้าน 1,520-1,525 จุด
11 พ.ค. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (11 พ.ค.) มีแรงขายในลักษณะลดความเสี่ยง ทำให้สวนทางตลาดภูมิภาคส่วนใหญ่ที่อยู่ในแดนบวก เนื่องจากภาพทางเทคนิคดัชนีไม่สามารถรีบาวด์ ผ่านแนวต้านสั้นแถว 1,520-1,525 จุดไปได้ ทำให้นักลงทุนที่อิงเทคนิคมองตลาดยังไม่เป็นทิศทางขาขึ้น เมื่อดัชนีรีบาวน์เลยขายออกมา
ด้านตลาดต่างประเทศก็มี Sentiment บวกจากที่จีนลดอัตราดอกเบี้ย แต่บางส่วนก็มีการลดความเสี่ยงจากความกังวลเรื่องกรีซ ที่จะต้องรอดูคืนนี้ว่าทางกลุ่มยูโรโซนจะให้ความช่วยเหลือกรีซหรือไม่ อย่างไร แต่ก็มองว่าเรื่องกรีซเป็นแค่ Noise ของตลาดฯเท่านั้น
ส่วนบ้านเรายังต้องลุ้นการขับเคลื่อนเศรษฐกิจจากภาครัฐฯ แต่ในแง่ของ Earning ของบริษัทจดทะเบียนโดยรวมก็ถือว่าออกมาดีกว่าที่ตลาดฯคาดการณ์ บางบริษัทก็เป็นไปตามที่คาดด้วย
แนวโน้มการลงทุนใพรุ่งนี้ (12 พ.ค.) เชื่อว่า ดัชนีจะแกว่งตัวในกรอบ เพื่อสร้างฐานก่อน พร้อมให้แนวรับ 1,500 จุด ส่วนแนวต้าน 1,520-1,525 จุด
 
หลักทรัพย์ที่มีมูลค่าการซื้อขายสูงสุด 5 หลักทรัพย์
KBANK ปิดที่ 211.00 บาท เพิ่มขึ้น 3.00 บาท
KTB ปิดที่ 20.00 บาท ลดลง 0.10 บาท
BBL ปิดที่ 187.00 บาท เพิ่มขึ้น 3.50 บาท
SCB ปิดที่ 163.00 บาท ลดลง 2.00 บาท
SAMART ปิดที่ 25.75 บาท ลดลง 2.50 บาท
ที่มา: สำนักข่าวอินโฟเควสท์